google/wiki40b huggingface dataset:
Volgogradi oblast

Loodus

Oblastit läbivad Volga jõgi ja Volga-Doni kanal.

Haldusjaotus

Oblast jaguneb 33 rajooniks ja 6 oblastilise alluvusega linnaks.

Rahvastik

2002. aasta rahvaloenduse andmetel elas oblastis 2 699 223 inimest, kellest 2 399 300 (88,9%) olid venelased, 56 281 (2,07%) ukrainlased, 45 301 (1,66%) kasahhid, 28 641 (1,05%) tatarlased ja 26 974 (1%) armeenlased.
Linnades elas 75,2% ja maal 24,8% elanikest. Suuremad linnad on Volgograd, Volžski, Kamõšin, Mihhailovka, Frolovo ja Urjupinsk.

Ajalugu

Teise maailmasõja ajal okupeeris Saksamaa oblasti lääne- ja lõunaosa 1942–1943. Volgogradis ja selle ümbruses toimus Stalingradi lahing. 1941. aastal liideti oblastiga osa Volgasakslaste ANSVst.
Hoburästas

Levila

Hoburästas on levinud Euroopas, Lääne-Siberis, Loode-Aafrikas ja Edela-Aasias.
Hoburästas on Eestis väikesearvuline haudelind, tema pesitsusaegset arvukust hinnatakse 25 000–35 000 paarile .

Välimus

Ta on suur rästas, üldpikkusega 26–29 cm. Hoburästas on Eesti suurim rästas ja suuremaid laululinde vareslaste kõrval. Vanalinnu ülapool on hallikaspruun, veidi heledama päranipualaga. Alapool on valge või nõrgalt ookerkollakas ja kogu ulatuses tihedalt kirjatud suurte mustpruunide tähnidega, mis erinevalt laulurästast on puguala külgedel sageli sulandunud ühtseks tumedaks vööks. Tiivasulgedel on heledad äärised. Linnu laskudes on sageli näha äärmiste tüürsulgede valged tipud.
Noorlind sarnaneb vanalinnuga, kuid kogu ülapoolel on valkjaskollased rootriibud ja mustpruunid suletipud.

Lend

Hoburästa lend on lainjas, liuglemisjärgus kokku tõmmatud tiibadega nagu tuvil.

Laul

Kutsehüüd on tüüpiline, kuiv särisev või puristav rrrrr, mida toob ta kuuldavale eriti lennul. Laul sarnaneb musträsta lauluga ja koosneb pausidega eraldatud lühikestest flöötivatest stroofidest, kuid on väiksema hääleulatusega ja stroofi lõpus ilma kiginata. Laulab tihti vihmas või muu kehva ilmaga, kui teised rästad vaikivad.

Elupaik

Hoburästas elab Eestis mitmesugustes männikutes, sealhulgas nõmme- ja rabamännikutes, männi-kuuse segametsades ja Lääne-Eestis ka salu-puisniitudel.
Lääne-Euroopas asustab ka suuri parke ja aedu.

Pesitsemine

Pesa paikneb okas- või lehtpuul oksaharude vahel, vastu peatüve või rõhtsal külgoksal kuni üle 10 meetri kõrgusel. Üksikuid pesi on Lääne-Eestis leitud ka heinaküünidel. Pesa valmib umbes ühe nädalaga.
Pesa koosneb väljast peentest oksaraagudest, jämedatest kõrtest, samblast ja samblikest, seinas leidub ka mulda. Pesa on seestpoolt paksult vooderdatud rohukõrtega.
Kurnas on 4–6 muna, mis on rohekad või sinakad, tumedate laikudega. Mõlemad vanemad toidavad poegi peamiselt putukate, vihmausside ja nälkjatega. Pojad lahkuvad pesast kahe nädala vanustena ja paar nädalat hiljem iseseisvuvad.
Hoburästas võib pesitseda suve jooksul kaks korda, isaslind hoolitseb sel juhul esimese kurna poegade eest ja emaslind muneb ning haub teist kurna.

Toitumine

Toiduks on putukad, ussid ja marjad. Kesk-Euroopas on hoburästa talvine toit peamiselt puuvõõriku marjad.
Live for Speed

Live for Speed (lühend LFS) on 3D-videomäng, mis simuleerib võidusõitu ringrajal. Mängukontrollerina on võimalik kasutada ka rooli.
Mäng keskendub ringrajasõitudele, mida on võimalik sooritada nii üksinda, võisteldes AI-vastastega (Artificial Intelligence, 'tehisintellekt', virtuaalsed sõitjad) kui ka võrgumängus teiste inimestega.
Mängu S2-versioonis (täisversioon) on 20 autot, alustades lihtsamatest maastiku-linnaautodest, lõpetades suurte ringraja- ja vormelautodega, ning 7 rajakompleksi, mis sisaldavad mitmesuguseid ringradasid, nii asfaldi- kui ka rallikrossiradu. Mängu S1-versioonis (poolversioon) on saadaval 9 autot ning 4 rajakompleksi, demoversioonis (tasuta versioon) on 3 autot ning 1 rajakompleks.

Üksimäng

Üksimängus sõidetakse üksinda või koos virtuaalsete vastastega. Mängija saab radasid kohandada (lisada ja eemaldada objekte, muuta stardi- ja finišipositsiooni jne).

Võrgumäng

Võrgumängus saab samal rajal sõita koos teiste inimestega.
2007. aasta mäesuusatamise maailmameistrivõistlused

2007. aasta mäesuusatamise maailmameistrivõistlused olid 39. maailmameistrivõistlused mäesuusatamises, mis toimusid 3.–18. veebruarini Rootsis Åres. Ka 1954. aastal toimusid seal MM-võistlused.

Võistluste ajakava

6. veebruar – M supersuurslaalom

6. veebruar – N supersuurslaalom
8. veebruar – M superkahevõistlus (kiirlaskumine + slaalom)
9. veebruar – N superkahevõistlus (kiirlaskumine + slaalom)
10. veebruar – M kiirlaskumine
11. veebruar – N kiirlaskumine
13. veebruar – N suurslaalom
14. veebruar – M suurslaalom
16. veebruar – N slaalom
17. veebruar – M slaalom
18. veebruar – võistkonnavõistlus
Diferentseeruv funktsioon

(Mingil kohal ehk mingis punktis) diferentseeruv funktsioon on funktsioon, millel on (selles punktis) diferentsiaal. Mingil hulgal diferentseeruv funktsioon on funktsioon, mis on diferentseeruv selle hulga igas punktis. 
Diferentseeruva funktsiooni muutu mingil kohal võib kõrgema väiksusjärguga suurusi ignoreerides kujutada argumendi muudu lineaarfunktsioonina. See tähendab, et antud punkti piisavalt väikestes ümbrustes võib funktsiooni asendada lineaarfunktsiooniga (funktsiooni väärtuse muutumise kiirust võib lugeda muutumatuks). Funktsiooni muudu lineaarosa nimetatakse selle diferentsiaaliks (antud punktis). 
Diferentseeruvuse tarvilik, kuid mitte piisav tingimus on funktsiooni pidevus. Ühe reaalmuutuja funktsiooni korral on diferentseeruvus samaväärne tuletise olemasoluga. Mitme reaalmuutuja funktsiooni puhul on diferentseeruvuse tarvilik  (kuid mitte piisav) tingimus osatuletiste olemasolu; piisav tingimus on see, et osatuletised leiduvad vaadeldava punkti mingis ümbruses ja on selles punktis pidevad.     
Kompleksmuutuja funktsiooni puhul nimetatakse diferentseeruvust punktis sageli monogeensuseks ja see erineb oluliselt diferentseeruvuse mõistest reaalmuutuja puhul.  Võtmetähtsus on selles Cauchy-Riemanni tingimustel. Punkti ümbruses monogeenset funktsiooni nimetatakse holomorfseks selles punktis. 
Funktsionaalanalüüsis üldistatakse diferentseerimise mõiste lõpmatumõõtmeliste ruumide juhtumile: tuletise üldistused on Gâteaux' tuletis ja Fréchet' tuletis. 
Diferentseeruva funktsiooni üldistused on subdiferentseeruv funktsioon, superdiferentseeruv funktsioon ja kvaasidiferentseeruv funktsioon.
Pitskruvi

Pitskruvi on F-tähe kujuline klamber, mida kasutatakse töödeldavate detailide ja esemete kinnitamiseks ja kokkusurumiseks (pitsitamiseks). Pitskruvi koosneb kahest horisontaalsuunalisest latist, mida ühendab üks pikem vertikaalne latt. Alumisel horisontaallatil on küljes suur kruvi, mis võimaldab pitskruvil kokku suruda töödeldavat detaili horisontaallattide vahel. Alumine latt liigub üles ja alla, mis võimaldab kasutada pitskruvi nii suurtemate kui ka väiksemate detailide kokkusurumiseks.
Lisaks F-tähe kujulisele pitskruvile on olemas teistsuguse kuju ja otstarbega pitskruvisid. Tänapäeval on traditsiooniliste kõrval levinud ka kiirkinnitusega pitskruvid.
Paula

Paula on naisenimi.
2019. aasta seisuga oli see Eestis esinemissageduselt 393. naisenimi. 1. jaanuari 2019 seisuga oli Eestis eesnimi Paula 318 naisel.
Dioksaan

Füüsikalised omadused

Dioksaan on värvuseta vedelik. Keemistemperatuur erinevatel andmetel on 101,1 või 101,3 või 101,5 °C, sulamistemperatuur 11,8 °C.
Puhtal ainel on omapärane nõrk meeldiv, eetritaoline lõhn.
Ta seguneb täielikult veega ning enamiku teiste polaarsete vedelikega ning on piiratud segunemisega vähem polaarsete või mittepolaarsete vedelikega, nagu näiteks toluool.

Plahvatusohtlikkus

Dioksaan on süttiv vedelik. Ta kipub andma plahvatusohtlikke peroksiide.

Mõju inimese organismile ja looduskeskkonnale

Dioksaani aurud on nõrgalt mürgised. Dioksaanil on arvatavasti kantserogeenne toime.
Tema biodegradatsioon looduses on aeglane.

Saamine

Dioksaani saadakse peamiselt 1,2-etaandiooli ehk [[[etüleenglükool]]i kuumutamisel vähese koguse väävelhappega ja destilleerimisel.

Kasutamine

Kasutatakse lahustina keemilises sünteesis ning tsellulooseetrite ja tselluloosestrite (sealhulgas tselluloosatsetaadi ning looduslike ja sünteetiliste vaikude, samuti kautšuki ja rasvade, määrdeainete, lakkide, liimide, värvide ning muude ainete lahustamiseks.
Lodi (Itaalia)

Haldus

Lodi piirneb järgmiste omavalitsusüksustega: Boffalora d'Adda, Cornegliano Laudense, Corte Palasio, Dovera (CR), Lodi Vecchio, Montanaso Lombardo, Pieve Fissiraga, San Martino in Strada, Tavazzano con Villavesco.
Lodi halduspiires asuvad järgmised fraktsioonid: Fontana, Olmo, Riolo, San Grato.

Territoorium

Lodi vanalinn paikneb Adda paremkaldal asuval peaaegu trapetsikujulisel Eghezzone künkal. Linna madalaim koht on 65 meetri kõrgusel merepinnast, kõrgeim koht 87 meetri kõrgusel.

Veestik

Lodis on mitmeid veekogusid, millest suurim on territooriumit läbiv Po vasakpoolne lisajõgi Adda. Läänepiiriks on Lodit Lodi Vecchiost eraldav Muzza kanal, esimene inimeste rajatud kanal Põhja-Itaalias ja üks esimesi tehiskanaleid maailmas.

Kliima

Kolmekümne aasta (1961–1990) vaatluste andmetel on kõige jahedam kuu jaanuar (keskmine temperatuur +1 °C) ja kõige soojem kuu juuli (keskmine temperatuur +24,5 °C).

Ajalugu

Kuni neoliitikumi lõpuni asustasid Lodi ala põlluharijatest nomaadid. Umbes aastal 1000 eKr rajas keldi päritolu boide hõim piirkonda Lausi nimelise asula. Aastal 89 eKr nimetati asula Rooma konsuli Gnaeus Pompeius Strabo auks Laus Pompeiaks. Aastal 49 eKr sai Laus Pompeia munitsiipiumi õigused.
Teabenõue

Teabenõue on teabenõudja poolt avaliku teabe seaduses sätestatud korras teabevaldajale esitatud taotlus teabe saamiseks.
Teabenõue puudutab asutuses olemas oleva dokumendi või muu teabe (nii paberil kui digitaalkujul) väljastamist. Teabenõudega võib küsida näiteks terve dokumendi sisu või ka vaid selle väljavõtteid. Lisaks võib teabenõudega küsida väljavõtteid mingist andmekogust või andmestikust. Seda eeldusel, et vastamiseks ei tule luua uut teabe sisu.
Teabenõude on ka isiku pöördumine asutuse poole, milles isik soovib saada teavet mingi dokumendi olemasolu või selle puudumise kohta ja millele on võimalik vastata "jah" või " ei" vormis.
Teabevaldaja peab teabenõudele vastama 5 tööpäeva jooksul.
Tunnustusrist

Tunnustusrist (läti keeles Atzinības krusts) on Läti riiklik autasu (teenetemärk). 
Teenetemärk asutati küll 1938. aastal, aga teated sarnasest autasust ulatuvad aastasse 1710, kui Kuramaa hertsog Friedrich III Wilhelm Kettler asutas Tunnustusordu (l’Ordre de la Reconnaissance) "tänuks Jumalale" Kuramaa taastumise eest Põhjasõja sündmuste järel (et in memoriam recuperatae Curlandiae).
Autasu antakse lätlastele või välismaalastele, kellel on tähelepanuväärseid teeneid Läti teaduse, kultuuri või hariduse valdkonnas.
Sõne (andmetüüp)

Sõne (ka string, inglise string) on andmetüüp programmeerimiskeeltes. Seda tüüpi muutuja väärtuseks võib olla suvaline märgijada, tavaliselt teksti kujul. Märgiks võib olla ka tühik, sest kui võtta sõne pikkus length("tere maailm") , saadakse vastuseks 11.
Sõned esinevad programmides kas literaalidena või muutujatena. Sõned on tihti loodud kui massiivid märkidest kindla kodeeringuga. Olenevalt keelest võivad sõned olla muteeritavad (muudetavad) või mittemuteeritavad (mittemuudetavad).  
Sõnesid, mis on programmi sisse kirjutatud, nimetatakse sõneliteraalideks.
Ülo Kaasiku koostatud "Matemaatikaleksikoni" järgi on sõne "mingi alfabeedi sümbolitest moodustatud järjend ("sõna")".

Tavalisemad funktsioonid

Järgnevad funktsioonid on vaid mõned näited kõikidest funktsioonidest, mis sõnedel on. Funktsioonide täpne süntaks oleneb programmeerimiskeelest.
Heiki Suomalainen

Heiki Suomalainen (sündinud 27. jaanuaril 1971 Tartus) on eesti piirivalvespetsialist.
Ta lõpetas 1989. aastal Tartu 14. Keskkooli, õppis Eesti Põllumajanduse Akadeemias veterinaariat, lõpetas 2000 Sisekaitseakadeemia piirivalve erialal ning kaitses 2009. aastal Tartu Ülikoolis magistrikraadi ärijuhtimise alal.
Suomalainen töötas pikka aega Kagu Piirivalvepiirkonnas, olles 1990–1991 Luhamaa piiripunkti inspektor, 1991–1993 Murati piiripunkti ülem, 1993–1996 Värska piirivalvekordoni ülem ning 1996–2001 Saatse piirivalvekordoni ülem. Aastail 2001–2004 oli ta Valga Piirivalvepiirkonna teenistusjaoskonna ülem, 2004–2007 Piirivalveameti piiriosakonna vanemohvitser, 2007. aastal sama ameti välis- ja avalike suhete jaoskonna vanemohvitser. Aastast 2007 on Suomalainen töötanud Sisekaitseakadeemia lektorina. 2010. aastal valiti ta Sisekaitseakadeemia parimaks õppejõuks. Praegu töötab ta Politsei- ja Piirivalveameti piirivalveosakonnas juhtivpiiriametnikuna.
Rahvusvaheline planeering

Läänemere piirkonna tasand

Läänemerd ümbritsevaid maid käsitleb põhjalikumalt Vision and Strategies around the Baltic Sea 2010 (VASAB 2010). Töö esimeses aruandes "Towards a Framework for Spatial Development in the Baltic Sea Region", mis võeti vastu 1994. aastal Läänemere maade planeeringuministrite III konverentsil Tallinnas, vaadeldakse piirkonna rahvastiku jaotumist, linnade struktuuri, logistikat, kaitsealasid, keskkonnaprobleeme jne. Samuti esitatakse piirkonna riikide visioon selle muutustest aastaks 2010.
1997. aastal ilmus VASAB 2010 raames trükist teine aruanne "From Vision to Action", mis on tõlgitud ka eesti keelde. Aruandes on ära toodud vajalikud sammud eelmise aruande visioonide elluviimiseks ning seal on kajastatud Läänemere ümbruse maades koostamisel olevaid ja koostada kavatsetavaid ühisprojekte.
2009. aasta oktoobris valmis VASAB koostöö raames uus pikaajalise arengu perspektiiv Läänemere regioonile: "VASAB Long-Term Perspective for the Territorial Development of the Baltic Sea Region 2030". Selles antakse ülevaade regiooni pikaajalise arengu perspektiividest aastani 2030.

Piire ületava regionaalse koostöö tasand

Üks VASAB 2010 põhine jätkuprojekt oli Soome, Eesti ja Läti keskkonnaministeeriumi koostööst alguse saanud "Tampere–Helsinki–Tallinn–Riga Zone, A Spatial Development Project" (THTR). Projekti eesmärk oli teadvustada Via Balticaga kaasnevaid arenguvõimalusi, tänu millele tõuseks piirkonna konkurentsivõime Läänemere regioonis.
THTR-projektist kasvas välja koostööprojekt "Via Baltica Spatial Development Zone", kuhu peale esimesena nimetatud projektis osalejate (Soome, Eesti ja Läti) olid kaasatud ka Leedu, Poola ja Saksamaa. Eestis puudutas see ühisprojekt otseselt Harju-, Rapla- ja Pärnumaad. Projekti käigus selgitati välja kogu arengukoridori ühised eesmärgid, koostati neist lähtudes visioon ning määrati kindlaks eesmärkide realiseerimiseks vajalik strateegia ja tegevuskava. Selle projekti alusel on edasi tegeletud näiteks Rail Baltica kiirraudtee arendamisega.
Käimas on ka Läänemere planeeringu pilootprojekt (Baltic Sea Plan). Selle eesmärk on ruumilise planeerimise metoodika väljatöötamine mere-alade jaoks ning seda reguleerivate aluste kokkuleppimine Läänemere maades.
Jüri Pirso

Elulugu

Jüri Pirso on talupidaja-kaluri poeg.
Tal on 3 last ja 6 lapselast.
Lõpetas 1960 Tõstamaa Keskkooli, 1966 Tallinna Polütehnilise Instituudi (TPI) mehaanikainsenerina, 1976 samas aspirantuuri, tehnikakandidaat (1976, Moskva Terase ja Sulamite Instituut), väitekiri käsitles koostise ja tehnoloogiliste faktorite mõju kroomkarbiidsete kõvasulamite struktuurile ja omadustele, tehnikadoktor (1996, TTÜ), väitekiri "Titanium and chromium carbide based cermets". Oli 1967–1973 TPI metallograafia labori juhataja, 1976–1979 TPI vanemteadur, 1979–1992 pulbermetallurgia tootmisharu labori juhataja, 1992– TTÜ materjalitehnika instituudi vanemteadur. Lugenud komposiitmaterjalide, tehnokeraamika ja pulbertehnoloogia kursusi; koostanud õppevahendeid.

Teadustöö

Uurimisvaldkond: materjaliteadus, peamiselt pulbermetallurgia, kõvasulamite tehnoloogia, erosioon-, hõõrde- ja abrasiivkulumine. Olnud mitme uudse tehnoloogia (kroomkarbiidsete kermiste reaktsioonpaagutamine, volframkarbiidsete kõvasulamite valmistamine mehaaniliselt aktiveeritud sünteesi teel) autor ja kaasautor. Mitme grandi vastutav täitja. Nanotehnoloogiaalase EL projekti Eesti-poolne koordinaator, Eesti volitatud insener (1998). Eesti Mehaanikainseneride Seltsi liige. Eesti NSV riiklik preemia (1985, kollektiivis). Üle 110 teadustrükise, 11 autoritunnistust, 1 kasulik mudel.
Johanna Marie Kork

Johanna Marie Kork (sünninimega Johanna Marie Ainomäe; sündinud 7. aprillil 1991) on eesti viiuldaja. 
Johanna Marie Kork alustas viiulimängu õppimist 6-aastaselt Tallinna Muusikakeskkoolis, mille lõpetas aastal 2010. Aastal 2013 sai ta bakalaureusekraadi Eesti Muusika- ja Teatriakadeemias (EMTA). 2013–2014 täiendas ta end Veronas (Conservatorio di Verona E.F. dall´Abaco). 2016. aastal kaitses ta EMTA-s magristrikraadi (cum laude).
Ta on vabakutselise viiuldajana teinud koostööd mitmete muusikaliste kollektiividega nagu Rahvusooper Estonia Sümfooniaorkester, Eesti Riiklik Sümfooniaorkester (ERSO), Tallinna Kammerorkester, Glasperlenspiel Sinfonietta, I Virtuosi Italiani, Orchestra del Festival di Bergamo e Brescia.
Ta on olnud ansamblite Violina ja La Phoenix liige.
Alates 2017. aastast töötab ta Eesti Riiklikus Sümfooniaorkestris.
L'Île-Bizard–Sainte-Geneviève

L'Île-Bizard–Sainte-Geneviève on Montréali linnaosa.
Helgi Polli

Elukäik

Helgi Polli on õppinud joonistamise, joonestamise ja tööõpetuse õpetajaks.
Ta on teinud lepingulist tööd kostüümikunstnikuna nii Viljandi kui Rakvere teatrile. Aastatel 1980–1991 töötas ta Tallinna Laustekstiili Teadus-Tootmiskoondises Mistra kunstnik-dessinaatorina. Aastast 1991 on ta Indigo galerii omanik ja galerist.

Isiklikku

Helgi Polli abikaasa on kunstnik Heitti Polli. Nende tütred Eeli-Ethel Polli ja Üüli-Heivi Polli on samuti kunstnikud.

Liikmesus

Ta on Eesti Kunstnike Liidu liige aastast 1991 ja Eesti Tekstiilikunstnike Liitu aastast 1993.
Analoogelektroonika

Analoogelektroonika on elektroonika haru, mis tegeleb pidevalt muutuvate elektrisignaalidega (analoogsignaalidega) ja erineb sellega digitaalelektroonikast, kus töödeldakse digitaal- ehk arvsignaale. Ümbritsevas maailmas puutuvad inimesed kokku just pidevalt muutuvate suurustega (näiteks (heli, valgus, temperatuur, rõhk), seega analoogsignaalidega. Sõna "analoogne" tuleb kreekakeelsest sõnast ἀνάλογος (analogos) ja tähendab "samalaadne", "vastav".

Rakendused

Analoogelektroonikal on suur hulk rakendusi. Sisuliselt kõik elektroonilised süsteemid töötlevad mingis osas, peamiselt sisendis ja väljundis analoogsignaale. Mõnel juhul saadakse mõõtesignaal kohe digitaalsignaalina.

Analoog- ja digitaalelektroonika võrdlus

Kõigi analoogsüsteemide probleemiks on müra. Müraks nimetatakse signaalis sisalduvaid ning sellele lisanduvaid häireid ja muudatusi. Kui signaali kopeeritakse (vahel korduvalt) või saadetakse pika vahemaa taha, siis need juhuslikud muudatused omandavad suurema tähtsuse ja signaali kvaliteet halveneb. Informatsiooni kodeerimise iseärasuste tõttu on analoogsüsteemid müra suhtes tundlikud: väike muudatus signaalis võib tähendada olulist muudatust informatsioonis, mida signaal kannab, ja võib põhjustada infokadu.
Digitaalsignaalid omavad põhimõtteliselt ainult kahte võimalikku väärtust ning seetõttu peab häiriv signaal olema põhisignaalist palju võimsam, et tekiks viga. Digitaalsignaal jäljendab analoogsignaali seda täpsemalt, mida suurem on analoog-digitaalmuunduri diskreetimis- ehk näiduvõtusagedussagedus (vaata diskreetsignaal) ja mida suurema kahendarvuga iga näiduvõtuväärtust väljendatakse. Digitaalsed operatsioonid ise kulgevad tavaliselt signaalikaota.
Kaarepere rahvamaja

Kaarepere rahvamaja on rahvamaja Jõgeva maakonnas Palamuse vallas Kaarepere külas.
Rahvamaja asutati 1936.
August Weismann

August Weismann [vaismann] (17. jaanuar 1834 Frankfurt – 5. november 1914 Freiburg) oli saksa bioloog.
Ta töötas Freiburgi Ülikoolis.
Ta tõendas, et omandatud tunnused ei ole päritavad. Tehes eristuse somaatiliste rakkude ja iduteerakkude vahel, näitas ta (muu hulgas eksperimentaalselt), et keskkonnast tingitud muutused somaatilistes rakkudes ei pärandu järgmisele põlvkonnale. Weismann oli üks esimesi biolooge, kes eitas lamarkismi täielikult. 
Weismann pani aluse neodarvinismile.
2004. aasta Vormel 1 hooaeg

Etapid

Vaata artiklit Vormel 1 etappide loend
Nicolás López

Nicolás Federico López Alonso (sündinud 1. oktoobril 1993 Montevideos) on Uruguay jalgpallur, kes mängib ründajana Brasiilia kõrgliiga klubis Internacional.
Ta alustas klubikarjääri 2011. aastal Uruguay kõrgliiga klubis Nacional.
2012. aasta jaanuaris liitus ta Itaalia kõrgliiga klubiga Roma. Debüüdi Itaalia kõrgliigas tegi ta 26. augustil 2012 mängus Catania vastu ja lõi selles mängus kohe värava.
2013. aasta juulis liitus ta teise Itaalia kõrgliiga klubiga, Udinese. Hooajal 2014–2015 mängis ta laenul Veronas ja hooajal 2015–2016 esimeses pooles Hispaania kõrgliiga klubis Granada. Seejärel naasis ta hooaja lõpuni Nacionali.
2016. aasta juulis liitus ta Internacionaliga. 2018. aasta hooajal lõi ta Brasiilia kõrgliigas 11 väravat, millega oli sel hooajal Internacionali resultatiivseim mängija liigas.
2013. aastal osales ta Uruguay kuni 20-aastaste koondisega juunioride maailmameistrivõistlustel. Uruguay jõudis finaali, kus kaotati penaltitega Prantsusmaale. López lõi turniiril neli väravat ja võitis Hõbepalli auhinna.
Duberria shirana

Levila

Neid võib kohata roomamas Sambias, Tansaanias, Malawis, Burundis ja Kongo Demokraatlikus Vabariigis.
Palm Beachi maakond

Ajalugu

Palm Beachi maakond moodustati 30. aprillil 1909 endise Dade'i maakonna põhjaosast. Maakond sai nime maakonna keskuse West Palm Beachi järgi.
Tribonianus

Tribonianus (475–545) oli Ida-Rooma jurist. Ta oli pärit Pamfüülia maakonnast, tema emakeel oli kreeka keel ning ta oli väga kõrgelt haritud. Tribonianus oli keiser Justinianuse (525– 565) tähtsaim õigusnõustaja. Tribonianus oli Justinianuse koodeksi põhiline koostaja ja tõenäoliselt ka selle koostamise algataja. Talle kuulus kõrgeim ametikoht imperaatori alluvuses: magister officiorum.
Aastatel 530–532 ja 534 kuni surmani oli Tribonianus Justinianuse Püha palee kvestor (ladina keeles quaestor sacri palatii). Rahvale Tribonianus ei meeldinud, ta pidavat olema rahaahne. Sellel ametikohal süüdistati teda, ilmselt alusetult, äraostetavuses ja usulises ebaortodoksuses. Süüdistus tulenes eeldatavasti tema huvist ilmaliku filosoofia ja astronoomia vastu.
Aastal 529 sai ta 16-liikmelise komisjoni liikmeks, mis koostas esimese Codex constitutionum’i. Peale seda sai temast komisjoni esimees, ning aastal 533 pKr avaldasid nad Digestid ja aastal 534 teise koodeksi. Digestidesse koguti väljavõtteid ja lausa fragmente Rooma juristide aastate 100– 250 vältel tehtud töödest. Lisaks teostas Tribonianus järelevalvet Institutiones’e kirjutamisel 533. aastal. Tribonianus oli Justinianuse õigusnõustaja ning seetõttu vastutas ta Novellae constitutiones post codicum’i eest, mis jõustusid aastatel 534–565.
Johann von Taube

Johann von Taube (ka Hans; 1591–1629 Elbing) oli Eestimaa aadlikust Saksimaa sõjaväelane (hauptmann).
Johann von Taube sündis Eestimaa maanõuniku ning Haljava mõisniku Johann von Taube ja Anna von Taube (sünd. von Rosen) pojana. Koos oma vendade Clausi (1593–1654), Dietrichi (1594–1639) ja Reinhardtiga (1595–1662) asus ta Saksimaa teenistusse. 
Talle kuulus Haljava mõis Eestimaal ja Rothnaußlitzi mõis Saksimaal.
Johann von Taube suri 1629. aastal Elbingis katku.
Buenos Airese Tehnikainstituut

Buenos Airese Tehnikainstituut (hispaania keeles Instituto Tecnológico de Buenos Aires) on eraülikool Argentinas Buenos Aireses.
Ülikool asutati 1959.
Ülikoolis õpib üle 1300 üliõpilase.
Romuald Klim

Romuald Klim (25. mai 1933 – 28. mai 2011) oli valgevene vasaraheitja, olümpiavõitja.
Ta võitis vasaraheites kuldmedali Tōkyō olümpiamängudel 1964 ja hõbemedali México olümpiamängudel 1968.
Aastal 1966 tuli ta Euroopa meistriks ja 1969. aastal võitis Euroopa meistrivõistlustel hõbemedali.
Juunist oktoobrini 1969 oli Romuald Klimi nimel vasaraheite maailmarekord 74.52.
Ta lõpetas 1956. aastal Minski kehakultuuriinstituudi ja töötas muu hulgas kehalise kasvatuse õpetajana. Pärast sportlaskarjääri lõppu 1973. aastal töötas ta treenerina.
Rein Tenson

Rein Tenson (sündinud 24. augustil 1943) on eesti bioloog.
Ta on tegelenud kalakasvatusega.
Rein Tenson osales 1966. aastal tekkinud, peamiselt bioloogiaüliõpilastest koosnenud ansamblis "Rajacas".